Hrvatska je 1. srpnja 2013. postala punopravna članica Europske unije, što podrazumijeva promjene u svim sferama hrvatskoga gospodarstva uključujući i sektor turizma. Osim masovnoga turizma, skraćeno popularno: SSS (sun, sea, sand) posljednjih desetljeća počinje proces diversifi kacije turističkoga proizvoda i razvoj novih vrsta turizma kao što su ruralni, zdravstveni, tranzitni i mnogi drugi. Pod pojmom ruralni turizam podrazumijevaju se različiti oblici turizma u ruralnom području kao što su: ekoturizam, seljački turizam, agroturizam, seoski turizam i slično. Općenito, ruralni turizam skupni je naziv za aktivnosti i oblike turizma koji se razvijaju u ruralnom prostoru, a određen je prirodnim i kulturnim resursima koji se tamo nalaze.

S obzirom na to da ruralni prostor zauzima 93% kopnene površine Hrvatske, gdje živi oko petina stanovništva, postoji vrlo velik potencijal za razvoj te vrste turizma, koja može biti snažna poluga gospodarskog i društvenog razvoja ruralnoga područja. S ciljem predočavanja i tumačenja teoretske i praktične osnove ruralnoga turizma, kao i značenja destinacijskoga menadžmenta u ruralnom turizmu, autori su htjeli dati svoj doprinos uvođenju relativno nove teme u stručnu i znanstvenu javnost, kako bi educirali čitatelje o ruralnom turizmu kao o gospodarskoj aktivnosti u ruralnom području koja će se u budućnosti sve više razvijati.

Udžbenik je ponajprije namijenjen studentima stručnog i specijalističkog studija na Visokom gospodarskom učilištu u Križevcima, ali i svima ostalima koji su uključeni ili će se uključiti u turistički sektor. Udžbenik Ruralni turizam – uvod u destinacijski menadžment nastao je kao rezultat aktivnosti njegovih autora na projektu Inovativni model destinacijskog menadžmenta za nekonvencionalni turizam u Hrvatskoj (ruralni turizam) i Mađarskoj (zdravstveni turizam) IPA programa za prekograničnu suradnju Mađarska– Hrvatska 2007–2013. Projektom su istražene mogućnosti razvoja modela destinacijskoga menadžmenta za ruralni turizam u Hrvatskoj (Koprivničko-križevačka županija), odnosno modela destinacijskoga menadžmenta za zdravstveni turizam u Mađarskoj (prekogranična županija Zala).

U skladu s ciljevima projekta, u udžbeniku su sistematizirana postojeća znanja iz područja ruralnoga turizma i destinacijskog menadžmenta u ruralnom turizmu oblikovana u devet poglavlja u kojima su konceptualno određeni pojmovi ruralnog turizma i oblika ruralnoga turizma, ruralnoga turizma u kontekstu ruralnog razvoja te ponude i potražnje u ruralnom turizmu, važnosti resursa i marketinga u ruralnom turizmu, destinacijskog menadžmenta, legislative u ruralnom turizmu te simulacije mogućnosti investiranja u ruralni turizam. Kako bi studenti kojima je primarno namijenjen udžbenik lakše svladali sadržaj, u udžbeniku su zastupljeni brojni primjeri iz istraživanja u kojima su sudjelovali autori udžbenika, a vrijedan doprinos razumijevanju teme ruralnog turizma čine i metodičko-didaktički oblikovani sažeci na kraju svakoga poglavlja s pitanjima za učenje i ponavljanje. Ono što ovaj udžbenik razlikuje od sličnih udžbenika srodne tematike jest posljednji dio udžbenika – praktični dio, putem kojega studenti mogu na praktičan način usvajati dijelove teorije kroz provedbu izabranih zadataka.

Smatramo da se u današnjem globalnom konkurentskom okruženju turizam treba razvijati na temelju znanja, inovacija i promocije, a razvoj lokalnoga, regionalnog, pa i prekograničnog područja može se temeljiti na razvoju lokalnog, regionalnog i prekograničnog turizma kao inovativnog modela razvoja turizma općenito. Nadamo se da će spoznaje, iskustva i rezultati istraživanja izneseni u poglavljima ovog udžbenika uvećati zanimanje za ruralni turizam i koristiti studentima i ostalim čitateljima u budućem radu.